               EURÓPSKA KOMISIA
            V Bruseli30. 6. 2016
            COM(2016) 314 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii rezervy na nepredvídané udalosti v roku 2017

               DÔVODOVÁ SPRÁVA

               1.KONTEXT NÁVRHU

               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  1
                (ďalej len „nariadenie o VFR“), umožňuje mobilizáciu rezervy na nepredvídané udalosti až do výšky 0,03 % hrubého národného dôchodku 28 krajín EÚ ako poslednú možnosť v rámci reakcie na nepredvídateľné okolnosti. V technickej úprave VFR na rok 2017
                  2
               , ktorá vychádza z článku 6 nariadenia o VFR, sa absolútna výška rezervy na nepredvídané udalosti na rok 2017 stanovuje na 4 496,8 mil. EUR.

               V súlade s článkom 13 nariadenia o VFR a po preskúmaní všetkých možností financovania dodatočných a nepredvídaných potrieb v súvislosti s viazanými rozpočtovými prostriedkami Komisia navrhuje mobilizáciu rezervy na nepredvídané udalosti na rok 2017 vo výške 1 164,4 milióna EUR na doplnenie viazaných rozpočtových prostriedkov, ktoré sa týkajú výdavkov v rámci okruhu 3 všeobecného rozpočtu Európskej únie na rozpočtový rok 2017, a to nad rámec stropu viazaných rozpočtových prostriedkov vo výške 2 578 miliónov EUR v bežných cenách.

               V súlade s bodom 14 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  3
                Komisia vykonala analýzu možnosti prerozdelenia značných súm v rámci existujúceho rozpočtu. V súlade s článkom 13 ods. 3 nariadenia o VFR Komisia navrhuje kompenzovať zvýšenie stropu výdavkov v rámci okruhu 3 takto: 650,0 miliónov EUR z nepridelenej rezervy dostupnej v rámci stropu výdavkov v okruhu 2 a 514,4 milióna EUR z nepridelenej rezervy dostupnej v okruhu 5 na rok 2017.

               K tomuto návrhu je pripojený návrh Komisie na mobilizáciu nástroja flexibility
                  4
                na rok 2017 v plnom rozsahu (530 miliónov EUR), takisto pre okruh 3.

               2.ODÔVODNENIE MOBILIZÁCIE

               2.1.ÚVOD

               Vnútorný rozmer migračnej, utečeneckej a bezpečnostnej krízy sa financuje z okruhu 3 prostredníctvom Fondu pre azyl, migráciu a integráciu (AMIF), Fondu pre vnútornú bezpečnosť (ISF), ako aj prostredníctvom špecializovaných agentúr, ako sú napr. Frontex, EASO, eu-LISA a Europol. Rada prijala v roku 2016 nový nástroj na poskytovanie núdzovej pomoci v Únii, prostredníctvom ktorého sa bude aj v roku 2017 ponúkať núdzová pomoc humanitárneho charakteru na riešenie potrieb súvisiacich so súčasným prílevom utečencov a migrantov do Únie.

               Výdavkový strop okruhu 3 na rok 2017 je stanovený na 2 578 miliónov EUR v bežných cenách. Viazané rozpočtové prostriedky pre okruh 3 v rozpočte na rok 2016 predstavujú 4 052 miliónov EUR, čo si vyžiadalo mobilizáciu všetkých dostupných prostriedkov z nástroja flexibility vo výške 1 506 miliónov EUR nad rámec stropu okruhu 3, v súlade s článkom 11 ods. 2 nariadenia o VFR.

               S cieľom zvýšiť výdavky nad úroveň stropu výdavkov v rámci okruhu 3 Komisia navrhuje mobilizáciu ročného stropu nástroja flexibility na rok 2017 vo výške 530 miliónov EUR v plnom rozsahu.

               Očakáva sa však, že rozpočtové potreby na riadenie vplyvov migračnej, utečeneckej a bezpečnostnej krízy budú v roku 2017 minimálne na takej úrovni ako v roku 2016. Ako politickú reakciu Komisia navrhla celý rad štrukturálnych opatrení v súvislosti s bezpečnosťou a riadením vonkajších hraníc, reformu spoločného európskeho azylového systému, integrácie a návratu.

               Výdavky týkajúce sa migrácie, utečencov a bezpečnosti v rámci okruhu 3 predstavujú viac ako 70 % celkových výdavkov v rámci stropu. Komisia dôkladne preskúmala všetky možnosti prerozdelenia a navrhuje zníženie úrovne rozpočtových prostriedkov (v porovnaní s finančným plánovaním) na potraviny a krmivá a na mechanizmus v oblasti civilnej ochrany. Napriek tomu je priestor na manévrovanie obmedzený malým objemom programov a novými požiadavkami, ako sú napr. nové núdzové opatrenia v oblasti zdravia rastlín stanovené v nariadení o potravinách a krmivách na rok 2017. Z tohto dôvodu je presunom rozpočtových prostriedkov v rámci okruhu 3 možné pokryť len malý podiel dodatočných potrieb súvisiacich s migráciou a utečencami.

               Jediným možným opravným prostriedkom na splnenie rozpočtových potrieb je preto mobilizácia rezervy na nepredvídané udalosti. Dostupnosť rezerv z iných okruhov umožňuje plnú kompenzáciu mobilizácie tejto rezervy v roku 2017.

               Zodpovedajúce platobné rozpočtové prostriedky budú pokryté v rámci stropu pre platby na rok 2017. Preto nie je potrebná mobilizácia rezervy na nepredvídané udalosti v platbách.

               2.2.REZERVA NA NEPREDVÍDANÉ UDALOSTI AKO NÁSTROJ, KTORÝ PREDSTAVUJE POSLEDNÚ MOŽNOSŤ

               V článku 13 ods. 1 nariadenia o VFR je rezerva na nepredvídané udalosti vymedzená ako nástroj, ktorý predstavuje poslednú možnosť v rámci reakcie na nepredvídateľné okolnosti. V návrhu rozpočtu na rok 2017 (NR) Komisia, po preskúmaní všetkých možností na prerozdelenie v rámci okruhu, navrhuje plné využitie nepridelenej rezervy v rámci stropu viazaných rozpočtových prostriedkov okruhu 3.

               Vzhľadom na mobilizáciu v plnom rozsahu nástroja flexibility v NR na rok 2017 (530 miliónov EUR) je mobilizácia rezervy na nepredvídané udalosti na rok 2017 na úrovni 1 164,4 milióna EUR jediným dostupným nástrojom na riešenie rozdielov medzi úrovňou stropu výdavkov v rámci okruhu 3 v roku 2017 a odhadovanými dodatočnými nepredvídanými potrebami na rok 2017.

               2.3.ROZPOČTOVÝ VPLYV NEPREDVÍDATEĽNÝCH OKOLNOSTÍ V ROKU 2017

               Napriek tomu, že migračná, utečenecká a bezpečnostná kríza sa začala v roku 2015, jej vplyv a dôsledky sa naďalej každým dňom vyvíjajú. Vzhľadom na politické rozhodnutia tretích krajín o prijímaní utečencov na svojom území a otvorení a zatvorení hraníc je veľmi ťažké predvídať dlhodobý vývoj v tejto oblasti. Meniaci sa charakter a nepredvídateľnosť krízy odôvodňujú použitie rezervy na nepredvídané udalosti ako posledný možný nástroj na riešenie nepredvídaných dôsledkov migračnej, utečeneckej a bezpečnostnej krízy na výdavkové potreby v rámci okruhu 3.

               3.KOMPENZÁCIA REZERVY NA NEPREDVÍDANÉ UDALOSTI ZNÍŽENÍM STROPOV VFR

               V článku 13 ods. 3 nariadenia o VFR sa vyžaduje, aby sa sumy, ktoré sú k dispozícii v dôsledku mobilizácie rezervy na nepredvídané udalosti, plne kompenzovali rezervami pre súčasný rozpočtový rok alebo budúce rozpočtové roky.

               Podľa článku 13 ods. 4 nariadenia o VFR sumy, ktoré sa takto kompenzovali, sa v kontexte viacročného finančného rámca ďalej nemobilizujú, aby sa neprekročili celkové stropy pre viazané a platobné rozpočtové prostriedky, ktoré sú stanovené vo VFR na súčasný rozpočtový rok a budúce rozpočtové roky. Mobilizácia rezervy na nepredvídané udalosti na rok 2017 pre viazané rozpočtové prostriedky v rámci okruhu 3 a s tým súvisiaca kompenzácia musia preto rešpektovať celkový strop viazaných rozpočtových prostriedkov na roky 2017 – 2020.

               Keďže sú dostatočné rezervy v rámci výdavkových stropov na rok 2017 k dispozícii v okruhoch 2 a 5, Komisia navrhuje uskutočniť kompenzáciu v plnom rozsahu v roku 2017, aby neboli ovplyvnené potreby v súvislosti s viazanými rozpočtovými prostriedkami na roky 2018 – 2020. Suma odpočítaná v okruhu 2 bude predstavovať 650,0 miliónov EUR, pričom sa na rok 2017 ponecháva rezerva vo výške 639,3 milióna EUR. Zvyšok kompenzácie (514,4 milióna EUR) sa uskutoční odpočítaním z rezervy v okruhu 5, pričom sa na rok 2017 ponecháva rezerva vo výške 81,9 milióna EUR. Celkový strop viazaných rozpočtových prostriedkov na rok 2017 a na celé obdobie viacročného finančného rámca zostane nezmenený.

               4.ĎALŠIE PRVKY

               Európsky parlament a Rada upozorňujú na skutočnosť, že v súlade s poslednou vetou článku 13 ods. 1 nariadenia o VFR sa zverejnenie tohto rozhodnutia v Úradnom vestníku Európskej únie musí uskutočniť najneskôr v čase zverejnenia rozpočtu Európskej únie na rok 2017.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii rezervy na nepredvídané udalosti v roku 2017

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  5
               , a najmä na druhý odsek bodu 14,

               so zreteľom na návrh Európskej komisie,

               keďže:

               (1) V článku 13 nariadenia Rady č. 1311/2013
                  6
                sa stanovila rezerva na nepredvídané udalosti až do výšky 0,03 % hrubého národného dôchodku Únie,

               (2) V súlade s článkom 6 uvedeného nariadenia Komisia vypočítala absolútnu výšku tejto rezervy na nepredvídané udalosti na rok 2017
                  7
               .

               (3) Po preskúmaní všetkých ostatných finančných možností v súvislosti s reakciou na nepredvídané okolnosti v rámci výdavkového stropu okruhu 3 na rok 2017 a po navrhnutí mobilizácie nástroja flexibility pre okruh 3 v plnom rozsahu vo výške 530 miliónov EUR, ktoré sú k dispozícii na rok 2017, je nevyhnutná mobilizácia rezervy na nepredvídané udalosti na riešenie potrieb vyplývajúcich z migračnej, utečeneckej a bezpečnostnej krízy, zvýšením viazaných rozpočtových prostriedkov v rámci okruhu 3 všeobecného rozpočtu Európskej únie na rozpočtový rok 2017 nad rámec stropu tohto okruhu.

               (4) So zreteľom na túto veľmi osobitnú situáciu je splnená podmienka poslednej možnosti stanovená v článku 13 ods. 1 nariadenia (EÚ, Euratom) č. 1311/2013.

               (5) S cieľom minimalizovať čas potrebný na mobilizáciu rezervy na nepredvídané udalosti by sa toto rozhodnutie malo uplatňovať od 1. januára 2017,

               PRIJALI TOTO ROZHODNUTIE:

               Článok 1

               V rámci všeobecného rozpočtu Európskej únie na rozpočtový rok 2017 sa nad rámec stropu viazaných rozpočtových prostriedkov v rámci okruhu 3 (Bezpečnosť a občianstvo) viacročného finančného rámca mobilizuje rezerva na nepredvídané udalosti vo výške 1 164,4 milióna EUR vo viazaných rozpočtových prostriedkoch.

               Článok 2

               Táto suma vo výške 1 164,4 milióna EUR vo viazaných rozpočtových prostriedkoch mobilizovaná prostredníctvom rezervy na nepredvídané udalosti na rozpočtový rok 2017 sa kompenzuje rezervami v týchto okruhoch na rok 2017:

                  a)
                     okruh 2 (Udržateľný rast – prírodné zdroje): 650,0 miliónov EUR,
                  b)
                     okruh 5 (Administratíva): 514,4 milióna EUR.

               Článok 3

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

               Uplatňuje sa od 1. januára 2017.

               V Bruseli

                  Za Európsky parlament
                        Za Radu

                  predseda
                        predseda

                     (1)
                  Ú. v. EÚ L 347, 20.12.2013, s. 884.

                     (2)
                  COM(2016) 311, 30.6.2016.

                     (3)
                  Ú. v. EÚ C 373, 20.12.2013, s. 1.

                     (4)
                  COM(2016) 313, 30.6.2016.

                     (5)
                  Ú. v. EÚ C 373, 20.12.2013, s. 1.

                     (6)
                  Ú. v. EÚ L 347, 20.12.2013, s. 884.

                     (7)
                  Oznámenie Komisie Rade a Európskemu parlamentu z 30. júna 2016 o technických úpravách finančného rámca na rok 2017 podľa vývoja HND [COM(2016) 311, 30.6.2016].